b'\n_START_ARTICLE_\nSistema d\'alimentaci\xc3\xb3 ininterrompuda\n_START_PARAGRAPH_\nUn SAI (acr\xc3\xb2nim de sistema d\'alimentaci\xc3\xb3 ininterrompuda; en angl\xc3\xa8s UPS, Uninterruptible Power Supply) \xc3\xa9s un aparell el\xc3\xa8ctric que subministra energia el\xc3\xa8ctrica quan la font prim\xc3\xa0ria d\'electricitat falla. Un SAI es diferencia d\'un generador d\'emerg\xc3\xa8ncia en qu\xc3\xa8 abasta d\'energia el\xc3\xa8ctrica quasi instant\xc3\xa0niament d\'en\xc3\xa7\xc3\xa0 que es produeix la caiguda de la font d\'alimentaci\xc3\xb3 prim\xc3\xa0ria. Aix\xc3\xb2 ho aconsegueix a partir de l\'energia que t\xc3\xa9 emmagatzemada en bateries, volants d\'in\xc3\xa8rcia, supercondensadors o altres alternatives. Tot i aix\xc3\xad el temps en qu\xc3\xa8 proveeix d\'energia el\xc3\xa8ctrica \xc3\xa9s relativament curt. Normalment el suficient per a, o b\xc3\xa9 realitzar les tasques necess\xc3\xa0ries per poder apagar el sistema amb seguretat, o canviar a un sistema d\'alimentaci\xc3\xb3 secundari. _NEWLINE_L\'\xc3\xbas habitual d\'un SAI \xc3\xa9s per protegir qualsevol equipament en qu\xc3\xa8 una baixada de tensi\xc3\xb3 pugui provocar danys al mateix equipament o a qualsevol cosa que pugui dependre d\'aquest equipament. Entre els usos m\xc3\xa9s comuns es troben els computadors, centres de dades i l\'equipament de telecomunicacions.\n_START_SECTION_\nTecnologies\n_START_PARAGRAPH_\nLes tres principals categories dels SAIs s\xc3\xb3n en l\xc3\xadnia, passius o interactius. Un SAI en l\xc3\xadnia usa un sistema de doble conversi\xc3\xb3 en qu\xc3\xa8 t\xc3\xa9 una entrada de Corrent Altern, ho rectifica a Corrent continu, i despr\xc3\xa9s ho torna a convertir a Corrent Altern per a alimentar l\'equipament. En un SAI passiu es mant\xc3\xa9 l\'alimentaci\xc3\xb3 de l\'equipament des de la l\xc3\xadnia d\'entrada i alhora es carreguen les bateries, de manera que quan hi ha una baixada de tensi\xc3\xb3 fa servir les bateries que t\xc3\xa9 carregades per a alimentar l\'equipament. En canvi un SAI interactiu es diferencia d\'un SAI passiu en qu\xc3\xa8 es realitzen conversions en la l\xc3\xadnia d\'entrada per a corregir anomalies, per\xc3\xb2 mentre no caigui la l\xc3\xadnia no es fa \xc3\xbas de les bateries.\n_START_SECTION_\nN+1\n_START_PARAGRAPH_\nEn grans empreses on la fiabilitat \xc3\xa9s una prioritat, un gran SAI es podria convertir en un punt de fallada \xc3\xbanic. De manera que per a proveir d\'una major fiabilitat un conjunt de SAIs es poden usar en conjunt en comptes d\'un gran SAI, produint aix\xc3\xad una alimentaci\xc3\xb3 redundant. "N+1" significa que si la instal\xc2\xb7laci\xc3\xb3 pot ser alimentada amb N m\xc3\xb2duls, la instal\xc2\xb7laci\xc3\xb3 contindr\xc3\xa0 N+1 m\xc3\xb2duls. D\'aquesta manera la fallada d\'un m\xc3\xb2dul no compromet el sistema.\n_START_SECTION_\nRedund\xc3\xa0ncia M\xc3\xbaltiple\n_START_PARAGRAPH_\nMolts servidors ofereixen l\'opci\xc3\xb3 de fer servir fonts d\'alimentaci\xc3\xb3 redundants, de manera que en cas de fallada en el subministrament d\'energia, una o m\xc3\xa9s fonts d\'alimentaci\xc3\xb3 s\xc3\xb3n capaces d\'alimentar el sistema. \xc3\x89s important que cada font d\'alimentaci\xc3\xb3 sigui capa\xc3\xa7 d\'alimentar tot el servidor per si mateix. La redund\xc3\xa0ncia \xc3\xa9s encara m\xc3\xa9s gran si connectem cada font d\'alimentaci\xc3\xb3 en un circuit d\'alimentaci\xc3\xb3 diferent. _NEWLINE_La protecci\xc3\xb3 redundant es pot millorar encara m\xc3\xa9s connectant cada font d\'alimentaci\xc3\xb3 als seus propis SAIs. Aix\xc3\xb2 proporciona una doble protecci\xc3\xb3 davant d\'una fallada d\'alimentaci\xc3\xb3 i una fallada del SAI, de manera que s\'assegura for\xc3\xa7a un funcionament continu. Aquesta configuraci\xc3\xb3 tamb\xc3\xa9 es coneix com a 1+1 o 2N redundant.\n_START_SECTION_\n\xc3\x9as a l\'exterior\n_START_PARAGRAPH_\nQuan un SAI es col\xc2\xb7loca a l\'aire lliure, ha de tenir algunes caracter\xc3\xadstiques espec\xc3\xadfiques que garanteixin que es pot tolerar el temps atmosf\xc3\xa8ric sense cap efecte en el seu bon funcionament. Factors com la temperatura, la humitat, la pluja i la neu, entre d\'altres han de ser considerats pel fabricant en el disseny d\'un SAI per a l\'aire lliure. Si el SAI ha d\'aguantar molt baixes temperatures ha d\'incloure una petita calefacci\xc3\xb3 per a les bateries. En canvi, si ha d\'aguantar temperatures molt altes ha de fer \xc3\xbas de ventiladors o un sistema d\'aire condicionat.'